Etusivu :: Ajankohtaista :: Sipoon kunta lisää polkupyörien liityntäpysäköintiä Söderkullassa
Lisäämällä liityntäpysäköintiä voidaan helpottaa ja kasvattaa julkisen liikenteen käyttöä. Liityntäpysäköinti on joukkoliikenteen asiakkaille tarkoitettu pysäköinti lähellä asemia tai pysäkkejä. Pyörän tai auton voi jättää parkkiin, ja jatkaa matkaa joukkoliikennevälineellä.
Söderkullan liityntäpyöräpysäköintiä vahvistamalla on mahdollista parantaa keskeisten bussireittien saavutettavuutta kestävästi. Söderkullasta on suorat joukkoliikenneyhteydet muun muassa Helsingin Kamppiin, Pasilaan, Itäkeskukseen, Porvooseen ja Nikkilään. Lisätietoa liityntäpysäköinnistä ja pysäköintiin varattujen alueiden sijoittumisesta Helsingin seudulla saat HSL:n sivuilta: https://www.hsl.fi/liityntäpysäköinti
Valtionavustus kattaa osan kustannuksista
Sipoon kunta onnistui Liikenne- ja viestintävirasto Traficomin kävelyn ja pyöräilyn investointiavustushaussa vuonna 2019 ja saa hankkeen rahoittamiseen valtionavustusta enintään 28 520 euroa Traficomilta. Avustus kattaa noin puolet rakentamisen kustannuksista.
Traficom jakaa kunnille valtionavustusta kävelyn ja pyöräilyn edistämiseen. Valtionavustuksella parannetaan kävely- ja pyöräilymahdollisuuksia kaupunkien ja kuntien katuverkoilla. Traficom myönsi vuoden 2019 investointiohjelman hankehaussa tukea koko maassa yhteensä 12 hankkeelle.
Lue lisää hankkeesta Sipoo rakentaa ja kehittää -sivulta.